32004D0224
L 068/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 февруари 2004 година
относно установяване на режим за предоставянето на информация относно планове или програми, изисквани по силата на Директива 96/62/ЕО на Съвета относно пределно допустимите стойности на определени замърсители в атмосферния въздух
(нотифицирано под номер С(2004) 491)
(текст от значение за ЕИП)
(2004/224/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/62/ЕО на Съвета от 27 септември 1996 г. относно оценката и управлението на качеството на атмосферния въздух (1), и по-специално член 12, параграф 1 от нея,
като има предвид, че:
(1)
Съгласно член 8, параграф 3 от Директива 96/62/ЕО планове или програми за постигане на пределно допустимите стойности, определени с Директива 1999/30/ЕО на Съвета от 22 април 1999 г. относно пределно допустимите стойности за серен двуоксид, азотен двуоксид и азотни оксиди, твърди частици и олово в атмосферния въздух (2) и с Директива 2000/69/ЕО на Европейския парламент и на Съвета от 16 ноември 2000 г. относно пределно допустимите стойности за бензен и въглероден оксид в атмосферния въздух (3), трябва да бъдат изготвени в държавите-членки за тези зони и агломерации, където пределно допустимите стойности плюс степента на толерантност са надвишени. Тези планове и програми трябва да включват поне информацията, вписана в приложение IV към Директива 96/62/ЕО. Комисията трябва редовно да проверява изпълнението на тези планове и програми.
(2)
Член 11 от Директива 96/62/ЕО изисква държавите-членки ежегодно да представят своите планове и програми на Комисията.
(3)
Докато плановете и програмите следва да бъдат изготвяни в съответствие с конкретните административни изисквания във всяка държава-членка, информацията, представяна на Комисията, следва да бъде хармонизирана и структурирана в съответствие с подробните договорености, установени в настоящото решение.
(4)
Мерките, предвидени в настоящото решение, са в съответствие със становището на комитета, учреден по силата на член 12 от Директива 96/62/ЕО.
ПРИЕ НАСТОЯЩОТО РЕШЕНИЕ:
Член 1
Когато представят информацията за плановете или програмите, посочени в член 8, параграф 3 от Директива 96/62/ЕО, в съответствие с разпоредбите на член 11, параграф 1, буква а), iii) от нея, по отношение на пределно допустимите стойности, установени с Директиви 1999/30/ЕО и 2000/69/ЕО, държавите-членки представят тази информация в съответствие със структурата, изложена в приложението към настоящото решение.
Пълните планове и програми са на разположение на Комисията при поискване.
Член 2
Адресати на настоящото решение са държавите-членки.
Съставено в Брюксел на 20 февруари 2004 година.